Iċ-ċelebrazzjoni tal-Għid Il-Mulej kellem lil Mosè u lil Aron fl-art tal-Eġittu, u qalilhom: "Dan ix-xahar ikun għalikom l-ewwel fost ix-xhur, ikunilkom l-ewwel xahar tas-sena. Kellem lill-ġemgħa kollha ta' Iżrael, u għidilhom: Fl-għaxra ta' dan ix-xahar kull wieħed minnkom jieħu ħaruf kull familja, wieħed kull dar . Jekk il-familja tkun żgħira wisq biex tikluh kollu, wieħed jieħu l-ħaruf flimkien mal-ġar tiegħu, l-eqreb lejn daru, skont in-numru tan-nies; skont kemm kull wieħed jiflaħ jiekol, hekk tqisuh il-ħaruf. Il-ħaruf ikun bla difett, raġel, ta' dik is-sena. Tistgħu tieħdu min-nagħaġ jew mill-mogħoż. Intom iżżommuh sal-erbatax ta' dax-xahar, meta l-ġemgħa kollha ta' dar Iżrael toqtlu bejn inżul ix-xemx u d-dlam. Imbagħad jieħdu mid-demm tiegħu, u jroxxuh fuq il-ġnub u l-blata tal-bibien tad-djar fejn ikunu se jikluh. F'dik il-lejla għandhom jieklu l-laħam mixwi, b'ħobż bla ħmira, u b'ħaxix morr. Tieklu xejn minnu nej jew mgħolli fl-ilma, imma mixwi: rasu, riġlejh, u l-ġewwieni. U tħallu xejn għal filgħodu; kulma jibqa' għal filgħodu aħarquh. U tikluh hekk: qaddejkom imħażżma, bil-qorq f'riġlejkom u l-ħatar f'idejkom; u tikluh bl-għaġla. Din hi l-mogħdija tal-Mulej . Għax dak il-lejl jiena ngħaddi mill-art tal-Eġittu u nidrob 'il kull min hu l-ewwel fost l-imweldin fl-art tal-Eġittu, bnedmin u bhejjem, u nagħmel ħaqq mill-allat kollha tal-Eġittu: Jien, Jaħweh. Id-demm ikun bħala sinjal tagħkom fuq id-djar fejn tkunu, u jien xħin nara d-demm nibqa' għaddej, u ebda marda ma tiġi teqridkom meta jien nidrob l-art tal-Eġittu. Dak il-jum ikun għalikom jum ta' tifkira, u intom tħarsuh bħala festa tal-Mulej; iżżommu din l-osservanza bħala liġi għaż-żminijiet kollha li ġejjin. Għal sebat ijiem tieklu ħobż ażżmu. Fl-ewwel jiem twarrbu l-ħobż bil-ħmira minn djarkom. Għax kulmin jiekol ħobż bil-ħmira, mill-ewwel jum sas-seba' jum, ikun maqtugħ minn Iżrael. Fl-ewwel jum ikollkom laqgħa mqaddsa, u laqgħa mqaddsa oħra fis-seba' jum. F'dawk il-jumejn ma jsir ebda xogħol; tistgħu tlestu dak biss li wieħed irid biex jiekol. U tħarsu żmien l-ażżmi għax sewwasew dak in-nhar ħriġtu l-qtajja' tagħkom mill-Eġittu. U intom tħarsu dan il-jum minn nisel għal nisel, u din hi liġi għal dejjem. Fl-ewwel xahar, fl-erbatax tax-xahar filgħaxija, tieklu ħobż bla ħmira, u hekk tibqgħu tieklu sal-wieħed u għoxrin tax-xahar filgħaxija. Għal sebat ijiem ma għandu jkun hemm ebda ħobż bil-ħmira fi djarkom. Għaliex kull min jiekol ħobż bil-ħmira, dan ikun maqtugħ mill-ġemgħa ta' Iżrael, sewwa l-barrani, sewwa dak li jkun imwieled fl-art. Tieklu xejn bil-ħmira, kulu l-ażżmu fl-għamajjar kollha tagħkom." L-ikla tal-Għid U Mosè sejjaħ lix-xjuħ kollha ta' Iżrael u qalilhom: "Aqbdu u ħudu ħaruf għal kull familja tagħkom, u oqtlu l-ħaruf tal-Għid. Ħudu qabda żuf u billuh fid-demm fil-bieqja u ċappsu l-blata u l-ġnub tal-bieb bid-demm ta' ġol-bieqja. Ħadd minnkom ma joħroġ mill-bieb ta' daru 'l barra qabel filgħodu. Għax il-Mulej se jgħaddi biex jidrob l-Eġizzjani; imma meta jara d-demm mal-blata u l-ġnub tal-bieb, il-Mulej jaqbeż lil bwiebkom u ma jħallix lill-qerried jidħol jidrobkom fi djarkom. Intom iżżommu dan b'liġi għalikom u għal uliedkom għal dejjem. U meta tidħlu fl-art li l-Mulej għad jagħtikom, bħalma wiegħed, żommu din id-drawwa. Meta mbagħad uliedkom jistaqsukom: 'X'inhi din id-drawwa?' intom tweġbuhom: 'Dan hu s-sagrifiċċju tal-Għid tal-Mogħdija tal-Mulej, meta hu baqa' għaddej minn nofs id-djar ta' wlied Iżrael fl-Eġittu meta darab lill-Eġizzjani, iżda ħeles lil djarna.' " Miel il-poplu u ta qima b'wiċċu fl-art. U wlied Iżrael marru lejn darhom u hekk għamlu: għamlu bħalma Alla kkmanda lil Mosè u lil Aron. Il-qerda tal-ulied il-kbar Ġara li f'nofs il-lejl il-Mulej darab 'l ulied il-kbar fl-art tal-Eġittu, mit-tifel il-kbir tal-Fargħun bid-dritt għat-tron sal-kbir tal-ilsir ġewwa l-ħabs, u kull ferħ tal-ewwel tal-bhejjem. U l-Fargħun qam billejl, hu u l-qaddejja tiegħu, u l-Eġizzjani kollha, u telgħet twerżiqa waħda kbira mill-Eġittu, għax ma kienx hemm dar li ma kienx hemm xi mejjet fiha. Imbagħad sejjaħ lil Mosè u 'l Aron billejl u qalilhom: "Qumu u oħorġu 'l barra minn nofs il-poplu tiegħi, intom u wlied Iżrael; morru u aqdu lill-Mulej, kif għedtu. L-imrieħel u l-baqar tagħkom ħuduhom kif għedtu. Morru u bierku lili wkoll." L-Eġizzjani bdew isusu fuq il-poplu, ħalli jfittxu jitilqu mill-pajjiż, għaliex qalu: "Se mmutu lkoll!" U l-poplu ħa l-għaġna bla ħmira, u l-lniebi misrura fl-imnatar fuq spallejhom. U wlied Iżrael għamlu kif qalilhom Mosè u talbu mingħand l-Eġizzjani ħwejjeġ tal-fidda u tad-deheb, u lbiesi. U l-Mulej għamel li l-poplu jsib l-appoġġ tal-Eġizzjani u tawhom kulma talbuhom, u hekk neżżgħu lill-Eġizzjani. It-tluq mill-Eġittu U wlied Iżrael telqu minn Ragħmses għal Sukkot, madwar sitt mitt elf raġel bil-mixi barra t-tfal. U telgħet magħhom kotra kbira ta' nies, u nagħaġ, u baqar u mrieħel kbar ħafna. U sajru mill-għaġna li kienu ħarġu mill-Eġittu ftajjar ażżmi, għax ma kellhomx ħmira, billi keċċewhom mill-Eġittu u ma setgħux joqogħdu jitnikkru u anqas iġibu x'jieklu magħhom. Ulied Iżrael damu jgħammru fl-Eġittu għal erba' mija u tletin sena. U wara dawn l-erba' mija u tletin sena, dak in-nhar stess li għalqu, ħarġu l-qtajja' kollha tal-Mulej mill-Eġittu. Kienet lejla ta' sahra għall-Mulej biex ħariġhom mill-Eġittu; għalhekk dan l-istess lejl hu lejl ta' sahra tal-Mulej għal ulied Iżrael, minn nisel għal nisel. Il-liġi tal-Għid U l-Mulej qal lil Mosè u 'l Aron: "Din hi l-liġi tal-Għid: l-ebda barrani ma jista' jiekol mill-ħaruf tal-Għid: imma l-ilsir li int tixtri bil-flus jista' jiekol minnu wara li tagħmillu ċ-ċirkonċiżjoni. Ebda frustier li jkun għandek jew qaddej mikri ma jista' jiekol minnu. Għandu jittiekel f'dar waħda; la toħorġux laħam minnu 'l barra mid-dar, u la tkissrulu ebda għadma minnu. Il-ġemgħa kollha ta' Iżrael għandha żżomm din il-liġi. U meta xi ħadd barrani jkun għandkom u jrid jagħmel l-Għid magħkom, kull raġel li jkollu miegħu jieħu ċ-ċirkonċiżjoni, u mbagħad jersaq għall-Għid tal-Mulej, u hekk ikun bħal wieħed li twieled fil-pajjiż; ebda bniedem bla ċirkonċiżjoni ma jista' jieħu sehem fih. Liġi waħda jkun hemm sew għal min jitwieled fil-pajjiż, sew għal min ikun jgħammar f'nofskom." U hekk għamel il-poplu kollu ta' Iżrael; kif il-Mulej ordna lil Mosè u lil Aron. U ġara li dak in-nhar stess il-Mulej ħareġ lil ulied Iżrael mill-art tal-Eġittu bil-qtajja' kollha tagħhom.